section_heading: Ratni put u Domovinskom ratu
paragraph_text: Dana 30.07.1995. godine oko 23,00 sata Jedinica je upućena u Modrić, gdje oko 11,00 sati spojila s drugim dijelom koji se nalazio od 22.07.1995. godine u VOC Šepurine. Jedinica je dobila konkretne zadatke, zaduženi su segmenti karata, razgovomici, UKV imenici, motorole i RU 20 te je terenskim vozilima transportirana na poziciju "Bukva". Po dolasku na prostor "Bukve" zapovjednik je upoznao sve djelatnike s predstojećim zadacima a zatim se oko 16,15 sati pješice krenulo u pravcu M. Golica gdje je stigla u 17,10 sati. Po dolasku na narečenu poziciju izdana je zapovijed da se urede prostori za smještaj i boravak na otvorenom te da se postave straže. Izvidničkoj skupini izdana je zapovijed da vrši izviđanja po dubini neprijatelja, ne otkrivajući svoje prisustvo. Izvidničke aktivnosti vršene su sva tri dana pred akciju, kojom prilikom su točno određeni neprijateljski položaji na širem prostoru Vršine. Dana 02.08.1995. godine u 17,00 sati u IZM-u na poziciji "Lipa 1",održan je sastanak svih zapovjednika, na kojem je načelnik Sektora SP upoznao sve nazočne s trenutnom situacijom glede započinjanja s akcijom. Dana 04.08.1995. godine u 05,00 sati putem pagera i UHF veze dobivena je zapovijed za početak akcije, prethodno je u 04,00 sata Jedinica stavljena u punu borbenu gotovost i izmještena je u pravcu Vršina. Nakon dobivene zapovijedi Jedinica je raspoređena u tri skupine, jačine svaka cca 50 djelatnika. Zbog nepovoljne konfiguracije terena i postavljenih neprijateljskih položaja na dominantnim kotama, ispred glavnine snaga isturena je izvidnička skupina, s ciljem pravovremenog uočavanja neprijatelja. U 05,41 sati neposredno pored kolone pale su dvije minobacačke granate 120 mm. Zbog eksplozije i djelovanja gelera ranjena su osmorica djelatnika: Rakijaš Šaša, Mikac Željko, Rumenjak Alen, Smolčić Ivan, Oslovar Miroslav, Perić Marko, Radoš Augustin i Vladić Vinko. Od posljedica ranjavanja preminuo je pričuvni djelatnik Rakijaš Šaša, dok je ostalim djelatnicima pružena prva pomoć a zatim su na nosilima upućeni u IZM na "Upi 1". Nakon početnog zastoja nastavljeno je dalje kretanje te oko 08,00 sati ostvaren je borbeni kontakt s četnicima, koji su snajperima i PAM-om onemogućavali dalje kretanje. Zatražena je raketno-topnička potpora nakon čega su dvije manje borbene grupe izvršile poluokruženje i uništile neprijateljske bunkere. U 10,50 sati nakon uspješno izvedene akcije u kojoj su upotrijebljeni RPG, tromblonske-trenutne mine i ručne bombe, probijena je prva neprijateljska linija. Ulaskom u bunkere zatečen je jedan mrtvi četnik i uništen jedan PAM. U blizini bunkera nalazile su se dvije barake s ukupno četrnaest ležaja a u manjem skloništu pronađen je minobacač 60 mm i jedan PKT. Tijekom daljeg napredovanja uočeno je još nekoliko bunkera i jedna baraka za smještaj cca petnaest četnika i gdje su se nalazila dva mitraljeza M-53 i jedan ručni bacač. Tijekom borbenog djelovanja na pravcu kretanja Jedinica je pronašla nekoliko baraka za smještaj četnika te uređene minobacačke položaje i veće količine municije za streljačko naoružanje, ručne bombe, ručne raketne bacače koje su četnici u paničnom bijegu ostavili. U 20,30 sati Jedinica je zaustavila daljnje kretanje zbog noći kada je i zapovjedno određen odmor. Dana 05.08.1995. godine u 05,00 sati uslijedila je druga etapa operacije. Jedinica je nastavila kretanje preko područja Duman u pravcu Bukove kose gdje su pronađeni uređeni četnički položaji kao i na području Jatara i Duliba. U 10,10 sati Jedinica je stigla na glavnu komunikaciju Gospić - Gračac u mjesto Lončari, nakon odmora od cca 30 minuta, upućena je na poziciju iza Gračaca s ciljem bočne zaštite. U 14,00 sati Jedinica je stigla na krajnju poziciju s dvije grupe dok su ostali djelatnici zaposjeli naseljeno mjesto Žutici nedaleko od Gračaca. Dana 06.08.1995. godine, upućene su dvije grupe jačine cca 50 djelatnika iz smjera Gračaca u pravcu mjesta Danilovid sa zadaćom pretresa objekata te poradi zaštite desnog boka ceste Gračac - Bruvno. Oko 17,30 sati Jedinica je stigla do zapovjeđene pozicije gdje su uspostavljeni BBP-i. Dana 07.08.1995. godine u vozilima Jedinice djelatnici su prevezeni do mjesta Bruvno. Grupa jačine cca 50 djelatnika upućena je da nastavi prodor s ostalim jedinicama u mjesto Mazin. Nakon ulaska jedinica u Mazin upućen je i preostali dio Jedinice, te nakon spajanja, vozilima se krenulo u pravcu Gornjeg Lapca. Jedinica je dobila zadatak da se rasporedi duž ceste G. Lapac - Kulen Vakuf poradi osiguranja komunikacije. Grupa jačine cca 30 djelatnika ušla je u mjesto Boričevci i nastavila kretanje u pravcu Kulen Vakufa. Tijekom nastupanja prema mjestu Kulen Vakuf na cca 1500 metara od Boričevaca grupa je ušla u bazu UNCRO-a (JORD.BAT.) po odobrenju časnika UN-a. Na zahtjev časnika, pripadnicima UNCRO-a, dostavljena je voda i hrana. Oko 18,00 sati grupa je stigla nadomak Kulen Vakufa i sukladno zapovijedi jedna grupa je upućena na desni bok južno od Kulen Vakufa gdje su uspostavljeni BBP. Za vrijeme zaposjedanja BBP-a, iznad Kulen Vakufa izviđani su neprijateljski položaji te je ujedno navođeno topništvo poradi zaštite naših postrojbi. Tijekom izvršavanja naprijed narečenih zadaća nije dolazilo do borbenog kontakta s neprijateljem. Tijekom provođenja operacije "Oluja" RT Bitnica djelovala je i izvršavala borbene zadaće za vrijeme trajanja operacije. Dana 07.08.1995. godine oko 17,00 sati došlo je do ranjavanja djelatnika Štefan Gorana od plamena VLR 128 mm, nakon pružene liječničke pomoći djelatnik je transportiran u bolnicu Gospić a zatim u Rijeku. Angažman je završen 10.08.1995. godine, kada je izvršena smjena na BBP-ima koje su preuzeli pripadnici HV. Nakon završetka operacije "Oluja", Jedinica je u sklopu skupnih snaga Specijalne policije sudjelovala u čišćenju oslobođenih teritorija na području Petrove gore, Gračaca, Korenice, Vrlike i Svilaje.